作者:韓愈
標題:酬裴十六功曹巡府西驛途中見寄
內容:相公罷論道，聿至活東人。禦史坐言事，作吏府中塵。遂令河南治，今古無儔倫。四海日富庶，道途隘蹄輪。府西三百里，候館同魚鱗。相公謂禦史，勞子去自巡。是時山水秋，光景何鮮新。哀鴻鳴清耳，宿霧褰高旻。遺我行旅詩，軒軒有風神。譬如黃金盤，照耀荊璞真。我來亦已幸，事賢友其仁。持竿洛水側，孤坐屢窮辰。多才自勞苦，無用只因循。辭免期匪遠，行行及山春。